En tidligere direktør og en tidligere fondschef i den kuldsejlede EBH Bank er i Vestre Landsret blevet frifundet i sag om kursfup. Dommen er faldet mandag eftermiddag og er en omgørelse af en byretsdom fra Hjørring fra juni 2013, hvor begge mænd blev idømt ubetingede fængselsstraffe. Den tidligere direktør i EBH Bank Jens Nielsen blev i byretten idømt tre måneders ubetinget fængsel, mens bankens daværende fondschef Henrik Sylvest Larsen blev idømt 60 dages ubetinget fængsel. Sagen drejer sig om kursen på aktierne i det aarhusianske firma Trifork A/S, som omkring årsskiftet 2007/2008 fik et løft. Ifølge Bagmandspolitiet, som har været anklagemyndighed i sagen, skyldtes løftet, at de tiltalte havde manipuleret med kursen, men det afviser Vestre Landsret altså.

Opsummering:
I byretten blev to bankchefer idømt fængsel for kursfup, men landsretten frifinder begge.